Contul curent al balanței de plăți a înregistrat un deficit de 7,08 miliarde euro în perioada ianuarie-august, cu 16% mai mare față de cel înregistrat în aceeași perioadă a anului trecut, potrivit datelor Băncii Naționale a României (BNR), publicate luni.

În ianuarie-august 2018, deficitul de cont curent a fost de 6,104 miliarde euro, potrivit datelor BNR.

Contul curent al balanței de plăți include sumele încasate și cele plătite de România în relațiile comerciale cu celelalte state. Principala componentă care contribuie la contul curent al balanței de plăți este comerțul exterior, puternic deficitar în cazul României, scrie News.ro.

Deficitul comercial al României a avansat cu 20,8% în primele opt luni, la 10,85 miliarde de euro, arată datele publicate, recent, de Institutul Național de Statistică (INS).

Potrivit datelor BNR, balanța bunurilor a consemnat, în ianuarie-august, un deficit de 10,9 miliarde euro, în creștere cu 2,08 miliarde euro față de aceeași perioadă a anului trecut.

Balanța serviciilor a înregistrat un excedent mai mare cu 357 milioane euro, balanța veniturilor primare a înregistrat un deficit mai mic cu 963 milioane euro, iar balanța veniturilor secundare a înregistrat un excedent mai mic cu 215 milioane euro.

Investițiile directe ale nerezidenților în România au însumat 3,581 miliarde euro (comparativ cu 3,482 miliarde euro în perioada ianuarie - august 2018), din care participațiile la capital (inclusiv profitul reinvestit net estimat) au însumat 2,582 miliarde euro, iar creditele intragrup au înregistrat valoarea netă de 999 milioane euro.

În 2018, contul curent al balanței de plăți a înregistrat un deficit de 9,41 miliarde euro, cu 3,45 miliarde euro mai mare față de anul anterior.